**Sarežģītā Krievijas Federācijas bruņoto spēku izvešana**

 **no Latvijas** (J. Ciganova referāts)

1994.gada 31.augusta pēcpusdienā Latvijas valsts prezidenta Gunta Ulmaņa rezidencē ieradās Krievijas Federācijas Ziemeļrietumu karaspēka grupas vadība – komandiera vietas izpildītājs Fjodors Meļņičuks un štāba priekšnieks Valentīns Bobriševs. Vizītes laikā šie Krievijas karakungi oficiāli ziņoja mūsu valsts prezidentam, ka Krievijas Federācijas karaspēks no Latvijas ir izvests. Līdz ar to bija beidzies 55 gadus ilgais laiks, kopš Latvijā atradās Krievijas karaspēks un bija izpildīti Latvijas – Krievijas līguma galvenie noteikumi par karaspēka izvešanas termiņiem.

Šim notikumam gan bija ievērojama priekšvēsture…

1991.gada 21.augustā pēc antidemokrātiskā puča izgāšanās Maskavā Latvijas valdība paziņoja par valsts neatkarības atjaunošanu pilnā apjomā. Šajā laikā Latvijas ārpolitiskas galvenais uzdevums bija nodrošināt atjaunotās valsts neatkarību un drošību. Lai šo uzdevumu īstenotu, bija nepieciešams panākt ievērojami plašāku Latvijas starptautisko atzīšanu, nodibināt diplomātiskās attiecības ar valstīm, kuras atzinušas Latviju, un izvērst diplomātisko pārstāvniecību darbību. Īsā laikā pēc pilnīgas neatkarības pasludināšanas Latvijas Republiku atzina vairāk nekā 100 valstis un ar 53 valstīm nodibinājās diplomātiskās attiecības. Tomēr viens no svarīgākajiem un smagākajiem uzdevumiem bija - panākt pilnīgu Padomju Savienības okupācijas karaspēka izvešanu no Latvijas un Baltijas reģiona kopumā. Tikai pēc padomju armijas pilnīgas izvešanas no savas teritorijas mūsu valsts varētu tikt uzskatīta par pilnīgi neatkarīgu.

1991.gadā Baltijas valstīs dislocētā padomju karaspēka precīzu lielumu noteikt šobrīd nevar. Iespējams, ka to varētu izdarīt, ja varētu ielūkoties Krievijas arhīvu dokumentos, taču šādu informāciju mūsu austrumu kaimiņvalstī vēl joprojām tur noslēpumā aiz septiņām un vairāk atslēgām. Izdevumā „Latvijas valsts atjaunošana” Tālavs Jundzis min, ka 1991.gada septembrī Latvijā atradās 51 348 PSRS bruņoto spēku militārpersonas, to skaitā 13 530 virsnieki, 7513 praporščiki, 30 305 seržanti un kareivji. Latvijā izvietojās trīs padomju divīzijas, septiņas brigādes, trīs karaskolas. Pie šiem skaitļiem vēl jāpieskaita padomju Baltijas jūras kara flotes jūrnieki, padomju militāri rūpnieciskā kompleksa uzņēmumu darbinieki, kuri nereti bija saistīti ar padomju armiju un šeit uz dzīvi palikušie padomju atvaļinātie militārie pensionāri un viņu ģimenes locekļi. Šajā skaitā netika ieskaitīti arī PSRS Iekšlietu ministrijas Iekšējā karaspēka un Valsts Drošības komitejai pakļautā Robežapsardzības karaspēka militārpersonas.

Šobrīd PSRS un vēlāk Krievijas Federācijas karaspēka izvešana un ar to saistītie procesi detalizēti pētīti nav, tāpēc sabiedrība un arī pētnieku vidū par to izskan daudz spekulāciju un minējumu, it sevišķi par atsevišķu personu vietu un lomu šajā mūsu valstij nozīmīgajā vēstures posmā. Pretendējot uz pēc iespējas lielāku objektivitāti, piedāvāju galveno notikumu hronoloģisku izklāstu, analīzi atstājot nākamajiem pētījumiem.

1991.gads:

29.augusts – Latvijas Republikas Augstākā padome pieņēma lēmumu „Par PSRS kara komisariātu darbības apturēšanu Latvijas Republikas teritorijā” un „Par PSRS Bruņoto spēku pilnīgu izvešanu no Latvijas Republikas”.

10.septembris- Baltijas valstu valdības pārstāvji Maskavā tikās ar PSRS Aizsardzības ministrijas vadību. Tika panākta vienošanās par to karavīru un virsnieku atbrīvošanu no dienesta, kas iesaukti no Latvijas, par PSRS kara komisariātu darbības izbeigšanu Latvijā un padomju karaspēka daļu izmantoto mežniecību nodošanu Latvijai.

5.oktobris – Baltijas Valstu Padome pieņēma lēmumu par nekavējošu PSRS karaspēka izvešanu no Latvijas, Lietuvas un Igaunijas

5.novembris – Latvijas Republikas Augstākā Padome pieņēma lēmumu „Par Latvijas Republikas delegāciju starpvalstu sarunām ar Krievijas Federāciju”

15.novembris – ar PSRS prezidenta Mihails Gorbačova lēmumu PSRS bruņoto spēku Baltijas kara apgabalu pārveidoja par Ziemeļrietumu karaspēka grupu.

21.novembris – PSRS aizsardzības ministrs Jevģēņijs Šapošņikovs paziņoja, ka PSRS armijas izvešana no Baltijas valstīm varētu sākties 1994.gadā.

3.decembris – PSRS Iekšlietu karaspēks pāriet PSRS Aizsardzības ministrijas pakļautībā.

25.decembris – PSRS prezidents M.Gorbačovs atkāpās no amata, PSRS beidza pastāvēt.

1992.gads

10.janvāris – Latvijas delegācijas ar Jāni Dinēviču priekšgalā pārrunas Maskavā par bijušās PSRS armijas statusu beidzās bez rezultātiem

27.janvāris – Krievijas Federācijas prezidents Boriss Jeļcins izdeva dekrētu „Par Ziemeļrietumu karaspēka grupas un Baltijas jūras kara flotes pāriešanu KF jurisdikcijā”. Saskaņā ar šo dekrētu nekavējoties jāsāk oficiālas sarunas ar Latviju, Lietuvu un Igauniju par karaspēka izvešanu.

1.februāris – Latvijā ieradās Krievijas Federācijas delegācija Sergeja Šahraja vadībā. Pēc sarunām Sergejs Šahrajs un Jānis Dinēvičs parakstīja Komunikē par starpvalstu sarunu sākumu.

19.marts – pirmā KF karaspēka daļa atstāja Latvijas teritoriju.

6.maijs – Latvijas Republikas Ministru padomes paspārnē izveidoja Krievijas Federācijas jurisdikcijā esošā karaspēka izvešanas kontroles biroju (tas sāk darbu 10.jūnijā).

26.-28.maijs – Maskavā notika abu valstu delegāciju sarunas par armijas izvešanu. Latvija nepiekrīt Krievijas ierosinātajam armijas izvešanas termiņam – 1999.gads.

8.jūnijs – no šīs dienas tika aizliegti Krievijas kara lidmašīnu lidojumi Latvijas gaisa telpā.

2.jūlijs – Krievijas delegācija iesniedza sarakstu ar 84 karaspēka daļām, kuras paredzēja izvest līdz 1992.gada beigām.

1.jūlijs – ASV Senāts pieņēma priekšlikumu ierobežot ASV palīdzību Krievijai, ja netiks panākts nozīmīgs progress karaspēka izvešanā no Baltijas valstīm.

7.jūlijs – Pasaules septiņu vadošo ekonomisko lielvalstu vadītāji Minhenē aicināja Krieviju izstrādāt armijas izvešanas grafiku no Baltijas valstīm. B. Jeļcins sola savu armiju izvest līdz 1993.gada vidum.

6.augusts – KF ārlietu ministrs Andrejs Kozirevs tikšanās laikā Maskavā Baltijas valstu ārlietu ministriem iesniedza Krievijas priekšlikumu paketi, kurā izteikta iespēja Krievijas karaspēku izvest no Baltijas valstīm līdz 1994.gada beigām, ja tiks izpildītas virkne Krievijas prasību. Paziņojums uzrakstīts ultimatīvā tonī.

15.septembris – LR AP pieņēma lēmumu „Par starpvalstu sarunām ar Krieviju karaspēka izvešanas jautājumā”, lēmumā noteikts, ka karaspēks jāizved līdz 1993.gada beigām.

5.novembris – KF pieņēma lēmumu par to, ka robežai ar Igauniju, Latviju un Lietuvu tiek noteikts valsts robežas statuss.

25.novembris – ANO Ģenerālā Asambleja pieņēma rezolūciju „Par pilnīgu ārvalstu karaspēka izvešanu no Baltijas valstu teritorijām”.

1993.gads

17.-19.marts – Maskavā notiekošās sarunas par Krievijas armijas izvešanu tika pārtrauktas, jo puses nespēj vienoties.

17.-21.maijā sarunas atsākās Jūrmalā. Tika panāktas vairākas vienošanās par Krievijas militāri rūpnieciskā kompleksa uzņēmumu pārņemšanu un Robežapsardzības karaspēka militārpersonu izvešanu no Latvijas. Jūnijā pēdējie Krievijas robežsargi atstāja Latvijas teritoriju.

10.jūnijs – KF prezidents B. Jeļcins kārtējo reizi paziņoja par Krievijas armijas izvešanas no Latvijas un Igaunijas pārtraukšanu, motivēdams to ar cilvēktiesību pārkāpumiem šajās valstīs un nesakārtotajiem sadzīves apstākļiem armijas jaunajās dislokācijas vietās.

3.augustā – Latvijas Republikas Ministru kabinets apstiprināja jaunu mūsu valsts delegāciju sarunām ar Krieviju, par tās vadītāju nozīmējot Mārtiņu Virsi. Krievijas Federācijas bruņoto spēku izvešanas kontroles biroju nodeva Ārlietu ministrijas pakļautībā.

31.augustā – mēģinot šķelt Baltijas valstu vienotību, Krievija bez līguma noslēgšanas pabeidza sava karaspēka izvešanu no Lietuvas.

28.septembris – Latvijas Republikas Ministru kabinets izdeva rīkojumu „Par Krievijas Federācijas militāro objektu pārņemšanu”. Ar šo rīkojumu tika izveidota jauna militāro objektu pārņemšanas komisija. KF bruņoto spēku izvešanas birojs tika nodots Aizsardzības ministrijas pakļautībā.

1994.gads

7.februāris – Maskavā tikās starpvalstu delegāciju vadītāji Sergejs Zotovs un Mārtiņš Virsis. Sarunu laikā Zotovs paziņoja, ka Krievija vēlētos Skrundas „Dņepr” tipa radiolokācijas staciju darbināt vēl četrus gadus, pieņemt šādu priekšlikumu mudināja arī ASV.

14.-17.februāris – Rīgā noritēja kārtējās starpvalstu delegācijas sarunas. Krievija piekrīt, ka Latvija pati vai ar trešās puses starpniecību drīkst demontēt Skrundas „Darjal-UM” tipa radiolokācijas staciju. Ar LR MK 15.februāra pilnvaru Latvijas delegācija piekrīt Krievijas priekšlikumam par Skrundas „Dņepr” darbības četru termiņu un demontāžai nepieciešamajiem 18 mēnešiem.

25.februāris – preses konferencē Krievijas delegācijas vadītājs Sergejs Zotovs paziņoja, ka 1992.gada 1.februārī Latvijā atradās ap 60 000 Krievijas militārpersonu, tagad ir palicis zem 10 000 personu.

21.-24.marts – Jūrmalā notika kārtējās sarunas par armijas izvešanu, kur visbeidzot tika parafēta vienošanās par Krievijas armijas izvešanu līdz 1994.gada 31.augustam.

30.aprīlis – Maskavā Latvijas valsts prezidents Guntis Ulmanis un Krievijas prezidents Boriss Jeļcins parakstīja līgumu par Krievijas bruņoto spēku pilnīgas izvešanas no Latvijas teritorijas nosacījumiem. Līgumā cita starpā noteikts Skrundas radiolokācijas stacijas tiesiskais statuss tās funkcionēšanas turpmāko četru gadu laikā.

1.jūnijs – Liepājas ostu atstāja pēdējie trīs Krievijas Baltijas kara flotes raķešu kuģi.

7.jūnijs – Krievijas ZRKG sociālās apgādes nodaļa iesniedz Latvijas pusei KF bruņoto spēku un VDK atvaļināto militāro darbinieku – pensionāru sarakstu, kuri atrodas Latvijā. Sarakstā uzskaitītas 22 320 personas.

26.augusts – Latvija pārņem Krievijas ZRKG štāba ēku Kr. Valdemāra ielā – tagadējo Aizsardzības ministrijas ēku.

31.augustā, pēc tam kad Krievijas Ziemeļrietumu karaspēka grupas pavēlnieka vietas izpildītājs Meļņičuks kopā ar vairākiem virsniekiem atstāja Latvijas valsts prezidenta rezidenci, viņi devās pa tiešo uz lidostu “Skulte”. Tur plkst. 18.00 no lidostas skrejceļa pacēlās un Latvijas gaisa telpu atstāja pēdējā KF bruņoto spēku lidmašīna. Rīgā, Latviešu biedrības namā notika svinīgā sanāksme sakarā ar KF bruņoto spēku izvešanu. Krievijas armijas Latvijas teritorijā gandrīz vairs nebija palicis. Izņemot vienu Krievijas militāro objektu – radiolokācijas staciju Skrundā, kas darbojās līdz 1998.gadam un līdz 2000.gadam tikusi demontēta.

Juris Ciganovs

|  |
| --- |
| Dr.hist., Latvijas Kara muzeja |
|  |
| direktora vietnieks pētniecības darbā, MK Komisijas loceklis2023. gada 31. augustā. |